CELEX: 52010XG0527(01)
Language: ro
Date: 2010-05-10 00:00:00
Title: Concluziile Consiliului din 10 mai 2010 privind Europeana: etapele următoare

27.5.2010   
            
            
               RO
            
            
               Jurnalul Oficial al Uniunii Europene
            
            
               C 137/19
            
         Concluziile Consiliului din 10 mai 2010 privind Europeana: etapele următoare
   2010/C 137/07
   CONSILIUL UNIUNII EUROPENE,
   ÎNTRUCÂT:
   
               —
            
            
               înființarea unei biblioteci digitale europene Europeana, punct de acces on-line multilingv la material cultural digitalizat din toată Europa (cărți, ziare, fotografii, opere cinematografice și audiovizuale, documente de arhivă, opere din muzee, patrimoniul de monumente și patrimoniul arheologic etc.), reprezintă o ocazie extraordinară pentru punerea în valoare a patrimoniului cultural al statelor membre și pentru a consolida accesul tuturor categoriilor de public la acest patrimoniu, precum și cunoștințele despre acesta;
            
         
               —
            
            
               digitalizarea și accesibilitatea on-line ale materialului cultural al statelor membre și conservarea digitală sunt esențiale pentru valorizarea patrimoniului cultural, pentru dinamismul creării de conținuturi și pentru încurajarea creării de noi servicii electronice;
            
         REAMINTIND:
   concluziile Consiliului din 13 noiembrie 2006 privind digitalizarea și accesibilitatea on-line ale materialului cultural și conservarea digitală;
   concluziile Consiliului din 20 noiembrie 2008 privind biblioteca digitală europeană Europeana, care au insuflat un prim elan politic dezvoltării acestei platforme comune de accesare a patrimoniului cultural european;
   raportul final al grupului de experți la nivel înalt privind bibliotecile digitale „Bibliotecile digitale: recomandări și provocări pentru viitor”;
   SALUTĂ CU INTERES:
   
               —
            
            
               comunicarea Comisiei către Parlamentul European, Consiliu, Comitetul Economic și Social European și Comitetul Regiunilor din 28 august 2009„Europeana – etapele următoare”, care a lansat un proces de consultare cu scopul de a analiza modalitățile cele mai adecvate de a garanta că Europeana și politicile de digitalizare, accesibilitate on-line și conservare digitală pe care se bazează aceasta oferă culturii europene vizibilitate de lungă durată în mediul digital;
            
         
               —
            
            
               scopul de a face ca 10 milioane de opere digitalizate să fie disponibile on-line prin Europeana până la sfârșitul lui 2010;
            
         
               —
            
            
               comunicarea din 19 octombrie 2009 a Comisiei „Drepturile de autor în economia cunoașterii”, care menționează în mod explicit provocările de natură juridică cu care încep să se confrunte bibliotecile și arhivele atunci când își digitalizează colecțiile;
            
         RECUNOAȘTE CU INTERES:
   
               —
            
            
               în urma discuțiilor din cadrul reuniunii Consiliului Educație, Tineret și Cultură din 27 noiembrie 2009, instituirea de către Comisie a unui Grup de reflecție european („comité des sages”) privind digitalizarea, care va analiza în special aspectele privind parteneriatele public-privat; invită grupul să organizeze consultări extinse și să utilizeze cât mai eficient contribuțiile din partea statelor membre și a părților implicate relevante și să facă informări periodice cu privire la activitățile sale, după caz;
            
         IA ACT:
   
               —
            
            
               de progresele făcute până acum, care au dus la înființarea Fundației „Biblioteca Digitală Europeană” și la lansarea prototipului EUROPEANA la 20 noiembrie 2008, ca etapă decisivă a acestui proces;
            
         
               —
            
            
               de faptul că următoarele etape-cheie vor fi prezentarea „Europeana 1.0” în 2010 și consolidarea ulterioară a platformei;
            
         EVIDENȚIAZĂ:
   
               —
            
            
               provocările organizaționale, juridice și financiare pentru digitalizarea și accesibilitatea on-line a materialului cultural, precum și pentru procesul de conservare digitală, printre care aspectele privind drepturile de proprietate intelectuală și necesitatea de a identifica surse complementare de finanțare pentru digitalizare, care ar putea include parteneriate public-privat;
            
         
               —
            
            
               importanța asigurării ca aceste provocări să fie abordate de Comisie și de statele membre în paralel cu etapele prezentate în continuare cu scopul de a consolida Europeana ca structură de bază și punct de acces comun la conținutul cultural;
            
         
               —
            
            
               necesitatea ca statele membre și Comisia, precum și organismele și instituțiile implicate activ în Europeana, să-și intensifice eforturile de extindere și îmbogățire a portalului Europeana în anii următori, atât din perspectivă cantitativă, cât și calitativă;
            
         SUBLINIAZĂ CĂ:
   
               —
            
            
               Europeana trebuie să își continue dezvoltarea ca rod al unei colaborări între instituțiile culturale ale Europei, precum și activitatea de îmbunătățire a portalului – inclusiv printr-o prezentare mai coerentă și mai atrăgătoare a elementelor digitalizate, abordând aspectele multilingve și îmbunătățind funcțiile de căutare – pentru a veni în întâmpinarea cerințelor și așteptărilor utilizatorilor;
            
         
               —
            
            
               pentru consolidarea pe termen lung a platformei Europeana, un model sustenabil de guvernanță și de finanțare ar trebui să ia în considerare rolul Europeana de a oferi în context transfrontalier un acces cât mai vast la colecții culturale, caracterul și aria de acoperire europene ale site-ului, precum și rolul considerabil al instituțiilor de cultură;
            
         
               —
            
            
               digitalizarea și accesibilitatea on-line ale patrimoniului nostru cultural ar trebui să se realizeze respectând pe deplin drepturile de proprietate intelectuală; este necesar să se înregistreze progrese rapide în găsirea unor soluții fiabile în vederea digitalizării operelor care nu mai sunt editate și difuzate și a publicării lor on-line, precum și în vederea abordării problematicii operelor orfane;
            
         CONSIDERĂ CĂ, PENTRU DEZVOLTAREA ÎN CONTINUARE A EUROPEANA, ESTE NECESAR:
   
               —
            
            
               să se sporească numărul de obiecte, atât lucrări din domeniul public, cât și dintre cele protejate de drepturile de proprietate intelectuală, din biblioteci, muzee, arhive și colecții audiovizuale accesibile prin intermediul portalului, în condițiile respectării pe deplin a drepturilor de proprietate intelectuală, manifestând în același timp o abordare calitativă care să pună în valoare diversitatea și bogăția patrimoniului cultural al Europei; să se continue activitățile comune pentru a asigura o disponibilitate cât mai mare a lucrărilor din domeniul public după digitalizarea acestora;
            
         
               —
            
            
               să se continue eforturile de stimulare a unei distribuții geografice mai largi și de atingere a unui echilibru mai bun între diferitele tipuri de conținut oferit prin Europeana (cărți, fotografii, documente de arhivă, materiale cinematografice și audiovizuale, colecții din muzee etc.), ținând cont de nevoile specifice ale tipurilor de conținut bazat pe resurse, precum materialele audiovizuale;
            
         
               —
            
            
               să se ia în considerare pe deplin diversitatea lingvistică drept una din caracteristicile-cheie ale patrimoniului Europei și să se consolideze funcțiile multilingve ale site-ului Europeana, în special prin introducerea funcției de căutare translingvistică și a traducerii automate;
            
         
               —
            
            
               să se garanteze faptul că utilizatorul este în centrul atenției și să se continue analiza cerințelor și a profilurilor utilizatorilor, având în vedere și identificarea unor aplicații și mecanisme specifice, inclusiv dintre cele care încurajează interactivitatea, permițând utilizatorilor să aducă o contribuție activă la site, luând, în același timp, măsurile necesare pentru a asigura că, la încărcarea conținutului, se respectă dispozițiile legale relevante. Noile aplicații Europeana ar trebui să utilizeze formate deschise, în măsura posibilului, pentru a facilita participarea cât mai largă a comunității dezvoltatorilor și pentru a permite reutilizarea adecvată și adaptarea componentelor informatice din cadrul Europeana la alte contexte;
            
         
               —
            
            
               să se întreprindă acțiuni de popularizare a bibliotecii Europeana în rândul instituțiilor culturale din întreaga Europă care ar putea contribui cu conținut și în rândul posibililor utilizatori ai site-ului. În acest context, colaborarea cu sectoarele educației și cercetării ar putea juca un rol semnificativ și ar trebui explorată în continuare;
            
         
               —
            
            
               să se aibă în vedere diversitatea diferitelor instituții culturale din Europa pentru a se asigura că toate instituțiile, inclusiv cele mai mici, au posibilitatea de a participa la dezvoltarea bibliotecii Europeana;
            
         
               —
            
            
               să se continue dezvoltarea unei serii de standarde minime clare și larg acceptate de interoperabilitate și să se promoveze aplicarea acestora de către instituțiile care furnizează conținutul. Acest lucru va ajuta instituțiile culturale să acorde atenție nevoii de metadate compatibile de înaltă calitate în procesul de digitalizare, care prezintă o importanță deosebită în căutarea unor obiecte digitalizate și în stabilirea corelațiilor dintre acestea;
            
         
               —
            
            
               să se acționeze în direcția unui model financiar și de guvernanță sustenabil pentru Europeana ca punct de acces comun la patrimoniul cultural al Europei și să se asigure utilizarea optimă a instrumentelor financiare disponibile pentru finanțarea digitalizării la nivel național și european;
            
         
               —
            
            
               să se analizeze rolul posibil al parteneriatelor dintre sectorul public și cel privat în domeniul digitalizării, în vederea sporirii colecțiilor accesibile prin intermediul Europeana, ținând cont de necesitatea de a proteja în mod adecvat interesele titularilor de drepturi, ale utilizatorilor și pe cele ale instituțiilor participante;
            
         INVITĂ STATELE MEMBRE:
   
               —
            
            
               să continue să conlucreze pentru atingerea obiectivelor stabilite de concluziile Consiliului din 13 noiembrie 2006 privind strategiile naționale pentru digitalizarea și accesibilitatea on-line ale materialului cultural și conservarea digitală, precum și de cele din 20 noiembrie 2008 privind accesibilitatea materialului digitalizat prin biblioteca digitală europeană „Europeana”;
            
         
               —
            
            
               să continue și să își intensifice sprijinul pentru proiectele de digitalizare desfășurate de instituțiile lor culturale pentru a crește numărul de obiecte din biblioteci, muzee, arhive și colecții audiovizuale din toate statele membre și să promoveze, de exemplu prin intermediul condițiilor de finanțare a digitalizării, disponibilitatea acestora prin site-ul Europeana și un acces cât mai larg al utilizatorilor la conținut;
            
         
               —
            
            
               să continue campaniile de popularizare în rândul instituțiilor culturale de la toate nivelurile teritoriale, de exemplu prin organizarea unor sesiuni de informare pentru a le încuraja să își furnizeze conținutul către Europeana fie în mod direct, fie prin intermediul unor entități integratoare naționale, regionale sau tematice;
            
         
               —
            
            
               să asigure, până la sfârșitul lui 2013, pe bază de voluntariat și în așteptarea unui model sustenabil de finanțare și guvernanță, nivelul necesar de sprijin pentru Europeana ca supliment la finanțarea comunitară;
            
         INVITĂ STATELE MEMBRE ȘI COMISIA:
   
               —
            
            
               să contribuie la popularizarea Europeana în rândul publicului larg, de exemplu prin organizarea de campanii în colaborare cu instituțiile culturale pentru a face site-ul cunoscut de către potențialii săi utilizatori;
            
         
               —
            
            
               să faciliteze și să încurajeze aplicarea unei serii de standarde minime clare și comune de interoperabilitate pentru conținutul cultural digitalizat al Europeana;
            
         
               —
            
            
               să realizeze, în cadrul Grupului de experți ai statelor membre în domeniul digitalizării și al conservării digitale și în colaborare cu Europeana, o foaie de parcurs cu recomandări în vederea creșterii în mod echilibrat a conținutului accesibil prin intermediul Europeana, acoperind toate statele membre și sectoarele (text, audio, sunet, imagine) și incluzând capodoperele patrimoniului cultural al Europei selectate de statele membre; și să continue în contextul acestui Grup de experți colaborarea cu Europeana pentru aspecte legate de modelul de guvernanță și finanțare și orientarea strategică a site-ului;
            
         INVITĂ, FĂRĂ A ADUCE ATINGERE VIITOARELOR NEGOCIERI CU PRIVIRE LA CADRUL FINANCIAR 2014-2020, COMISIA:
   Să aibă în vedere, într-un termen adecvat și ținând cont de prezentele concluzii, prezentarea de propuneri de finanțare durabilă pentru Europeana după 2013 și pentru politicile conexe, însoțite de o viziune, inclusiv aspecte legate de guvernanță, pentru consolidarea și dezvoltarea Europeana ca un instrument esențial și preeminent pentru era digitală, care va face ca patrimoniul cultural european să fie accesibil tuturor, să fie mai atractiv și să prezinte mai mult interes pentru generațiile prezente și viitoare.